מספר פנימי: 2018132

הכנסת העשרים

**יוזמת:**  **חברת הכנסת מיכל רוזין**

 **אמיר אוחנה**

**עאידה תומא סלימאן**

**יוסי יונה**

**דב חנין**

**יעל גרמן**

**מרב מיכאלי**

**איציק שמולי**

**תמר זנדברג**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4440/20

הצעת חוק חובת הכללת אזהרה בפרסום טיפולי המרה לשינוי נטייה מינית, התשע"ז–2017

|  |  |  |
| --- | --- | --- |
| מטרת החוק | 1. | חוק זה מטרתו להחיל חובת אזהרה בפרסום טיפולי המרה והפנייה לטיפולי המרה. |
| חובת הכללת אזהרה בפרסום טיפולי המרה לשינוי נטייה מינית | 2. | (א) בחוק זה, "טיפולי המרה" – אבחון, הערכה, ייעוץ או טיפול, במטרה לנסות לשנות את נטייתו המינית של אדם להטרוסקסואלית או לנסות לשנות את זהותו המגדרית. |
|  |  | (ב) לא יפרסם אדם פרסומת ולא ינקוט דרך שיווק אחרת לטיפולי המרה, אלא אם כן נכללה בהם אזהרה בנוסח הבא: "אזהרה – משרד הבריאות קובע כי אין עדויות מחקריות להצלחת שיטה כלשהי לגבי האפשרות להמרה ויש אף עדויות לנזק אפשרי". |

דברי הסבר

משרד הבריאות פרסם ב-5.10.2014 אזהרה לציבור מפני טיפולי המרה לשינוי נטייה מינית. באזהרתו כתב משרד הבריאות כי המטפלים בשיטה זו מייצרים מצג שווא של הכרה מדעית בשיטה, למרות שבפועל אין עדויות מחקריות להצלחת שיטה כלשהי לגבי האפשרות להמרה, ויש אף עדויות לנזק אפשרי. לאזהרה של משרד הבריאות צורף נייר עמדה של הסתדרות הפסיכולוגים בישראל אשר יצא בנובמבר 2011 ובו נאמר, בין היתר, כי "הבסיס המקצועי והעדויות האמפיריות להצלחתם של טיפולי המרה הוא קלוש למדי. וכי הפסיכולוג הסביר אינו יכול להתעלם מגוף הידע המצטבר הקיים, המורה שטיפולי ההמרה אינם יעילים". חמורה מכך היא הקביעה של ארגון הפסיכולוגים האמריקאים, אליה מפנה נייר העמדה, APA Task Force on Appropriate Therapeutic Responses to Sexual Orientation. (2009). Washington, DC: American Psychological Association , לפיה בצדו של טיפול כזה סיכונים הכוללים דיכאון, חרדה ואובדנות. לאור הסכנות החמורות הכרוכות בטיפול כזה, שההוכחות ליעילותו קלושות, מן הראוי שהמחוקק ייתן את הדעת על טיפולים מסוג זה, במטרה למנוע את קיום פרקטיקה זו בישראל. בהצעת החוק מוצע לקבוע חובת אזהרה לכל פרסומת או דרך שיווק, בכל פנייה למטרת פרסום או שיווק טיפולי המרה, ולהציג את עמדתו של משרד הבריאות בעניין, הקובע כי אין עדויות מחקריות להצלחת שיטה כלשהי לגבי האפשרות להמרה ויש אף עדויות לנזק אפשרי.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ג בתמוז התשע"ז – 17.7.17